Diari Oficial de la Generalitat Valenciana


Sumari del DOGV 3182, del 12-02-1998 (1998/818)

RESOLUCIÓ de 20 de gener de 1998, de la Sotssecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre l'Instituto de Salud Carlos III i la Conselleria de Sanitat de la Generalitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3182

Data del DOGV
:   12-02-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/818


Data del document
:   20-01-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 20 de gener de 1998, de la Sotssecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre l'Instituto de Salud Carlos III i la Conselleria de Sanitat de la Generalitat Valenciana. [1998/X818]
  
Subscrit, després de la tramitació prèvia reglamentària, entre l'Instituto de Salud Carlos III i la Conselleria de Sanitat de la Generalitat Valenciana, el dia 4 de setembre de 1997, un Conveni de col·laboració, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0710/97, i que figura com a annex d'aquesta resolució.
  
València, 20 de gener de 1998.- La sotssecretària del Secretariat del Govern i Relacions amb les Corts.
  
Conveni de col·laboració entre l'Instituto de Salud Carlos III i la Conselleria de Sanitat de la Generalitat Valenciana
  
València, 4 de setembre de 1997
  
Reunits
  
D'una part el senyor Joaquín Farnós Gauchía, com a conseller de Sanitat de la Generalitat Valenciana, d'acord amb l'autorització conferida pel Consell, en sessió de 30 de juliol de 1997.
  
I d'una altra part, el senyor José Antonio Gutiérrez Fuentes, com a director general de l'Instituto de Salud Carlos III, organisme pertanyent al Ministeri de Sanitat i Consum, nomenat pel Reial Decret 1.121/1996, de 17 de maig (BOE núm. 121, de 18 de maig de 1996), el qual actua en nom i representació de l'Instituto de Salud Carlos III, d'ara en avant ISCIII, d'acord amb el que disposa l'article 7, paràgraf 3, del Reial Decret 1.983/1996 (BOE núm. 189, de 6 d'agost de 1996). Així com el que estipula la Resolució de 31 de juliol de 1995, per la qual es delega la competència per a la celebració de convenis de col·laboració amb les comunitats autònomes.
  
Ambdues parts es reconeixen mútuament capacitat jurídica suficient per a subscriure en nom de les seues respectives entitats aquest document, i per això
  
Exposen
  
I. L'Institut Valencià d'Estudis en Salut Pública (IVESP) de la Conselleria de Sanitat, adscrit a la Direcció General de Salut Pública, té com a objectiu fonamental el desenvolupament de la formació i investigació en les matèries de salut pública i administració sanitària en els termes exposats en el Decret 210/1992, de 23 de novembre, del Govern Valencià.
  
II. Que l'ISCIII, a través de l'Escuela Nacional de Sanidad (ENS), porta a terme activitats formatives en els camps de salut pública, administració sanitària i disciplines afins, i amb responsabilitats d'investigació i disseminació del coneixement en temes de salut pública i de cooperació al desenvolupament.
  
III. Que hi ha la possibilitat de desenvolupar una col·laboració per a impulsar la formació de professionals en aquests àmbits.
  
IV. Que aquest conveni s'emmarca en l'àmbit de les competències i esferes d'interessos que en la matèria atribueixen a l'ISCIII i a la Generalitat Valenciana la Constitució Espanyola, l'Estatut d'Autonomia i la Llei General de Sanitat.
  
Clàusules
  
Primera
  
La Conselleria de Sanitat i l'ISCIII concerten per aquest document un conveni de col·laboració en l'àmbit de la seua actuació.
  
Segona
  
Anualment s'elaborarà un Pla Anual d'Activitats que contindrà les activitats que s'han de fer durant l'any en curs i que figuraran com a annex al present conveni. No es preveuen contraprestacions econòmiques entre les dues institucions en aquest conveni.
  
Tercera
  
Dins d'aquest conveni de col·laboració, es preveu el desenvolupament de les activitats següents:
  
Realització conjunta i col·laboració en el desenvolupament de projectes d'investigació.
  
Col·laboració en l'organització i desenvolupament de projectes docents coordinats en les diverses àrees de Salut Pública.
  
Facilitar l'intercanvi d'investigadors de projectes d'investigació, la col·laboració de personal docent en les dues institucions i la supervisió conjunta d'estudiants de postgrau, en el marc de les disposicions establides entre ambdues institucions i d'acord amb el que específicament s'establisca en el programa anual d'activitats.
  
Realització conjunta de publicacions, encontres i altres activitats que faciliten la difusió del coneixement i que responen a l'interès comú d'ambdues institucions.
  
Quarta
  
Cada institució elaborarà al final de cada programa anual un informe de les activitats fetes.
  
Cinquena. Gestió del conveni
  
Es formarà una comissió de seguiment del conveni, composta pels membres següents:
  
Per part de l'IVESP:
  
- director de l'IVESP o persona en qui delegue.
  
- tècnic d'Avaluació de l'IVESP.
  
Per part de l'ISCIII:
  
- director de l'ENS o persona en qui delegue.
  
- el cap d'Àrea de Direcció d'Estudis.
  
2. La comissió de seguiment es reunirà totes les vegades que faça falta per a l'aplicació i gestió del programa d'activitats del conveni, i organitzarà el procés de selecció, el seguiment de les activitats i l'elaboració d'una memòria final, amb un mínim de dues reunions anuals.
  
3. La comissió de seguiment proposarà el programa anual que se sotmetrà als òrgans de govern d'ambdues institucions, i si s'escau, organismes acadèmics competents, institucionals o ministerials. Finalment i si així es considera necessari, la comissió de seguiment nomenarà un director acadèmic per a cada una de les activitats programades.
  
4. En el pla anual s'inclourà:
  
Definició de la finalitat que es vol aconseguir.
  
Descripció del programa de treball, amb definició de les diverses fases, dels programes i la seua data de finalització.
  
Contribució al programa de treball, tant de l'IVESP com de l'Instituto de Salud Carlos III, establint clarament les aportacions en mitjans humans, tècnics, científics, així com en equips, material i infraestructura de cada una de les parts. Igualment, es determinarà el règim en què es realitzen les aportacions i la destinació dels equips i materials a la finalització de les activitats programades.
  
Pressupost del programa, amb expressió de les aportacions financeres i el seu equivalent en mitjans i personal, tant de l'IVESP com de l'Instituto de Salud Carlos III al llarg de la duració d'aquest i el calendari de les aportacions.
  
Règim de dedicació de les persones que intervinguen en el programa.
  
Normes que regulen els drets de propietat intel·lectual i la possible publicació dels resultats obtinguts en els convenis específics d'investigació.
  
Normes que regulen els drets de propietat industrial que puguen derivar-se dels nous coneixements o productes obtinguts de la cooperació.
  
Quan l'activitat programada siga per fer una investigació, s'adjuntarà el protocol tècnic que la definisca en tots els seus punts: antecedents i estat actual del projecte i aportació específica de cada institució; revisió bibliogràfica i resultats que s'esperen aconseguir.
  
La comissió actuarà segons les normes previstes per als òrgans col·legiats en la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
Sisena
  
Els drets de propietat intel·lectual sobre els resultats de qualsevol investigació conjunta, correspondran a les dues institucions.
  
Setena. Vigència del conveni
  
Aquest conveni tindrà una duració de 3 anys, estarà en vigor des del dia de la seua firma i serà renovable per acord exprés de les parts per períodes iguals de duració.
  
Podrà ser denunciat per qualsevol de les parts, per escrit i amb un termini mínim de 6 mesos abans del venciment del programa anual corresponent. Aquesta finalització no afectarà el desenvolupament i la conclusió de les activitats programades que estigueren en execució a l'empara d'aquest conveni.
  
Vuitena. Naturalesa jurídica
  
Aquest conveni és de naturalesa administrativa i es regirà per les estipulacions que continga. Per als dubtes i llacunes que pogueren sorgir s'aplicaran supletòriament les normes de la Llei de Règim Jurídic de les Administracions Públiques i del Procediment Administratiu Comú.
  
El conseller de Sanitat i el director general de l'Instituto de Salud Carlos III resoldran d'acord comú qualsevol dubte o discrepància que puga plantejar-se en la interpretació i el desenvolupament d'aquest conveni, especialment en aspectes relatius a l'actuació de la comissió de seguiment.
  
La impossibilitat d'arribar a una solució satisfactòria per a ambdues parts serà causa de resolució d'aquest conveni, i podrà ser invocada per qualsevol de les institucions firmants.
  
Els plets que puguen sorgir seran competència de l'ordre contenciós administratiu dels tribunals de València.
  
D'acord amb el que s'ha exposat i convingut, en l'exercici de les atribucions de què són titulars els firmants, subscriuen aquest conveni, per quadruplicat en el lloc i la data abans esmentats.
  
Per la Conselleria de Sanitat de la Generalitat Valenciana, Joaquín Farnós Gauchía.
  
Per l'Instituto de Salud Carlos III, José Antonio Gutiérrez Fuentes.